Symbol rozcestia O iných významoch výrazu *Tvrdošín* pozri *Tvrdošín (rozlišovacia stránka)*.
Súradnice: 49°20′13″S 19°33′01″V﻿ / ﻿49,336944°S 19,550278°V﻿ / 49.336944; 19.550278

Mesto Tvrdošín, Orava, Slovensko.
Mestský dom
Drevený Kostol Všetkých svätých zapísaný v Zozname svetového kultúrneho dedičstva UNESCO
**Tvrdošín** (nem. Turdoschin, Thurdoschin, maď. Turdossin, hist. Ďurďošín) je okresné mesto na Slovensku ležiace v Žilinskom kraji.

Polohopis
---------

Mesto leží na rozhraní Oravskej vrchoviny, Oravskej kotliny a Skorušinských vrchov, na sútoku Oravy a Oravice. Centrom mesta vedie železničná trať Kraľovany – Trstená a cesta I/59, ktorú tu križuje II/520. Námestovo je vzdialené 13 km severne, Trstená 5 km severovýchodne a Dolný Kubín 30 km juhozápadne.

### Mestské časti

Územie mesta je zložené zo 4 mestských častí, ktoré zároveň majú vlastné katastrálne územia:

* Tvrdošín
* Medvedzie (stará časť a sídlisko; od r. 1967)
* Krásna Hôrka (od r. 1974)
* Oravice (pôvodne územie osady Bystrá, od r. 1659)

### Vodné toky

Mesto leží priamo na sútoku riek Orava a Oravica. Na území mesta sa do Oravy postupne (v smere toku) vlievajú: Trní potok (sprava), Medvecký potok (sprava), Oravica (zľava, do nej zľava ústia Krivý potok a Hlísnik), Krátky potok, Hlboký potok a Martinov potok (všetky zľava).

Dejiny
------

Územie, na ktorom sa rozprestiera dnešný Tvrdošín, bolo osídlené už v praveku. Dokazujú nám to hromadné nálezy predmetov, objavené v 19. storočí v *Medvedzí*, *Krásnej Hôrke* a v susednej Nižnej. Výhodná poloha mesta na sútoku dvoch riek a zároveň na hranici Uhorska a Poľska vytvorila predpoklady na zriadenia colnej stanice. Presný dátum jej vzniku nevieme, bolo to však pravdepodobne za vlády Ondreja II. (1205 – 1235).

Do roku 1265 sa Tvrdošín uvádzal ako Toarsin, Doardi a Turz. Prvé dva názvy sú v Zoborskej listine z roku 1111 a tretí je v listine Belu III. z roku 1183. V 13. storočí mal Tvrdošín 100 – 200 obyvateľov. V polovici 14. storočia došlo k rozčleneniu rozsiahlych území patriacich Tvrdošínu. Vznikli osady Horný a Dolný Štefanov, Lavkovo a Zemianska Dedina. Jedným z najvýznamnejších medzníkov v dejinách Tvrdošína je rok 1369, keď mu kráľ Ľudovít vo sviatok Rozposlania apoštolov 15. júla udelil výsady kráľovského mesta. Tvrdošín získal výsadu voliť si richtára a 12-člennú radu, poriadať jarmoky, voliť farára, mať nemocnicu, nekonať poddanské práce a mešťania mali možnosť obchodovať aj so zahraničím. Boli oslobodení od mýta v celom Uhorsku. Nestálosť politických pomerov v 16. storočí spôsobila postupné upadanie colnej stanice. Medzi najťažšie obdobia v histórii Tvrdošína patrí 17. storočie, kedy protihabsburské povstania, pohyby vojsk a ich plienenie tu zanechalo spúšť.

V 18. storočí sa mestečko postupne pozviechalo; obyvateľstvo sa zaoberalo roľníctvom a dobytkárstvom, doplnkové zdroje im plynuli z píly, jarmokov, trhov, dvoch mlynov, z obchodu s chmeľom a z remesiel, no rozvíjalo sa pláteníctvo a postupne aj pltníctvo. Od roku 1777 bol Tvrdošín sídlom okresu a najmä od začiatku 20. storočia sa vyvíjali snahy o založenie priemyslu. V roku 1909 sa namiesto fabriky na výrobu súkna vytvorila továreň na gombičky. Výstavbu mesta nepriaznivo ovplyvnili úpravy verejnej správy v roku 1922, kedy bol zrušený okres Tvrdošín. V 30. rokoch 20. storočia tu mala sídlo rímskokatolícka a meštianska škola.

V roku 1965 Tvrdošín opäť získal štatút mesta. V roku 1967 sa zlúčil s Medvedzím a roku 1974 s Krásnou Hôrkou. V tomto období sa začala aj výstavba sídliska Medvedzie. V súčasnosti je v Tvrdošíne sústredený najmä potravinársky priemysel (poľnohospodárske družstvá), sú tu viaceré školy: dve základné, SPŠ – informačných technológií, Obchodná akadémia, Gymnázium, ZUŠ a SOU – lesnícke. Mesto ponúka kultúrne vyžitie v rôznych spoločenských akciách, ktoré sa konajú na Trojičnom alebo Michalskom námestí, vo veľkej alebo malej spoločenskej sále a v kine Javor v Krásnej Hôrke. História, súčasné dianie a prekrásna príroda vytvárajú z mesta zaujímavú lokalitu pre turistiku a oddych.

Obyvateľstvo
------------

### Etnické zloženie obyvateľstva

* Slováci – 99,03 %
* Česi – 0,53 %
* Maďari – 0,02 %
* Rómovia – 0,01 %
* Rusíni – 0,02 %

a iní

### Náboženské zloženie obyvateľstva

* rímski katolíci – 92,10 %
* bez vyznania – 4,84 %
* evanjelici a.v. – 1,18 %
* grécki katolíci – 0,16 %
* pravoslávni – 0,03 %

a iní

Kultúra a zaujímavosti
----------------------

### Pamiatky

V Tvrdošíne je rímskokatolícky drevený kostolík Všetkých svätých z prvej polovice 15. storočia, kostol Najsvätejšej Trojice, na Medvedzí sa nachádza ľudový dom.

### Šport

V mestskej časti Oravice možnosť turistiky v Západných Tatrách, kúpalisko s termálnym prameňom, v zime výborné podmienky na lyžovanie. V Tvrdošíne je aj každý rok v zime otvorené klzisko a taktiež je k dispozícií aj tenisový kurt a futbalovy štadión v Krásnej Hôrke.

### Pravidelné podujatia

* Folklórne Oravice (Júl na sviatok Sv. Anny), Michalský jarmok, festival dychoviek – FORDYCH

Osobnosti
---------

* Štefan Šmálik (\*1908-†1991), kňaz, historik
* Louis Szilárd (\* 1860 – † 1955), otec jedného z najvýznamneších vedcov 20. storočia Lea Szilárda
* Ján Kršák (\* 1844 – † 1919), spisovateľ pre deti a prekladateľ
* Jozef Tmák (\* 1852 – † ?), botanik a pedagóg
* Albert Škarvan (\* 1869 – † 1926), lekár, spisovateľ a prekladateľ
* Ignác Gessay (\* 1874 – † 1928), slovenský novinár v amerických krajanských novinách
* Koloman Novacký (\* 1897 – † 1969), včelár
* Ján Martin Novacký (\* 1899 – † 1956), prírodovedec, botanik a entomológ
* Jozef Cieker (\* 1907 – † 1969), diplomat
* Ľudovít Bakoš (\* 1911 – † 1965), kultúrnoosvetový pracovník a katolícky kňaz
* Ľudovít Kukorelli (\* 1914 – † 1944), dôstojník letectva, organizátor a veliteľ partizánskych jednotiek
* Mária Medvecká (\* 1914 – † 1987), maliarka, predstaviteľka slovenského realistického impresionizmu
* Darina Laščiaková (\* 1931), rozhlasová redaktorka, interpretka ľudových piesní
* Oľga Feldeková (\* 1943), prozaička, novinárka, scenáristka a dramaturgička,
* Denisa Ferenčíková (\* 1991), florbalistka, reprezentantka Slovenska
* František Trstenský (\*1973), biskup, biblista, profesor,

Partnerské mestá
----------------

* Poľsko  Kościelisko, Poľsko
* Poľsko  Sucha Beskidzka, Poľsko
* Poľsko  Kobylnica, Poľsko
* Poľsko  Limanowa, Poľsko
* Poľsko  Rabka-Zdrój, Poľsko
* Česko  Malá Morávka, Česko
* Belgicko  Durbuy, Belgicko
* Fínsko  Orimattila, Fínsko
* Švédsko  Östhammar, Švédsko
* Fínsko  Uusikaupunki, Fínsko
* Estónsko  Valga, Estónsko
* Lotyšsko  Valka, Lotyšsko
* Nemecko  Weißenburg, Nemecko

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.

Pozri aj
--------

* Zoznam kultúrnych pamiatok v Tvrdošíne

Externé odkazy
--------------

* Popis a fotogaléria mesta Tvrdošín
* Popis a fotogaléria mestskej časti Medvedzie

Iné projekty
------------

Commons
* Spolupracuj na Commons Commons ponúka multimediálne súbory na tému **Tvrdošín**

| * z
* d
* u
Obce okresu Tvrdošín (2 + 13) |
| --- |
| Mestá | 
* Trstená
* Tvrdošín

 |
| Ostatné obce | 
* Brezovica
* Čimhová
* Habovka
* Hladovka
* Liesek
* Nižná
* Oravský Biely Potok
* Podbiel
* Suchá Hora
* Štefanov nad Oravou
* Vitanová
* Zábiedovo
* Zuberec

 |